發蕙風館遇陰不見九華山有作
作者：孟遲
朝代：唐

paragraphs: 我來淮陰城，千江萬山無不經。
山青水碧千萬丈，奇峯急派何縱橫。
又聞九華山，山頂連青冥。
太白有逸韻，使我西南行。
一步一攀策，前行正雞鳴。
陰雲冉冉忽飛起，千里萬里危崢嶸。
譬如天之有日蝕，使我昏沈猶不明。
人家敲鏡救不得，光陰却屬貪狼星。
恨亦不能通，言亦不足聽。
長鞭揮馬出門去，是以九華爲不平。